CELEX: 32007D0060
Language: hu
Date: 2006-10-26 00:00:00
Title: A Bizottság határozata ( 2006. október 26. ) a Transzeurópai Közlekedési Hálózat Végrehajtó Hivatalának az 58/2003/EK tanácsi rendelet értelmében való létrehozásáról

6.2.2007   
            
            
               HU
            
            
               Az Európai Unió Hivatalos Lapja
            
            
               L 32/88
            
         
      A BIZOTTSÁG HATÁROZATA
   
   2006. október 26.
   a Transzeurópai Közlekedési Hálózat Végrehajtó Hivatalának az 58/2003/EK tanácsi rendelet értelmében való létrehozásáról
   (2007/60/EK)
   AZ EURÓPAI KÖZÖSSÉGEK BIZOTTSÁGA,
   tekintettel az Európai Közösséget létrehozó szerződésre,
   tekintettel a közösségi programok igazgatásában bizonyos feladatokkal megbízott végrehajtó hivatalokra vonatkozó alapszabály megállapításáról szóló, 2002. december 19-i 58/2003/EK tanácsi rendeletre (1) és különösen annak 3. cikke (1) bekezdésére,
   mivel:
   
               (1)
            
            
               Az 58/2003/EK rendelet a Bizottságra ruházza annak jogát, hogy az említett rendelet alapszabályával összhangban végrehajtó hivatalok létrehozásáról döntsön, és azokat az egy vagy több közösségi programhoz kapcsolódó bizonyos feladatokkal bízza meg.
            
         
               (2)
            
            
               A végrehajtó hivatal létrehozásának célja, hogy a Bizottság azon elsőrendű tevékenységeire és feladataira összpontosíthasson, amelyek nem kiszervezhetőek, mindamellett pedig megtartsa a végrehajtó hivatalok által irányított cselekvések ellenőrzését és a végső felelősséget.
            
         
               (3)
            
            
               A transzeurópai közlekedési hálózat területét érintő közösségi cselekvés irányítása politikai döntéshozatalt nem igénylő projektek megvalósítását jelenti, és a projektek teljes lefutási ideje alatt kiemelkedő műszaki és pénzügyi szakértelmet igényel.
            
         
               (4)
            
            
               E közösségi fellépés végrehajtásához kapcsolódó feladatok végrehajtó hivataloknak való átadását meg lehet tenni az ütemterv meghatározása, a prioritások megállapítása és a terv értékelése – amely feladatok a Bizottság szervezeti egységeinek hatáskörébe fognak tartozni –, valamint a projektek megvalósítása – amellyel a végrehajtó hivatalt fogják megbízni – világos szétválasztásával.
            
         
               (5)
            
            
               Az e célból készült költség-haszon elemzés kimutatta, hogy a végrehajtó hivatal létrehozásával kisebb költség mellett javítható lenne a transzeurópai közlekedési hálózat megvalósításának hatékonysága. A transzeurópai közlekedési hálózat sajátosságait figyelembe véve a hangsúlyt a műszaki feladatok átadására kell fektetni, a fő cél ugyanis a transzeurópai közlekedési hálózat és a szakértői közösség közti kapcsolatok erősítése.
            
         
               (6)
            
            
               A hivatal feladata, hogy a Bizottság által meghatározott célok szolgálatában, és annak ellenőrzésével magas szintű szakértői véleményt szolgáltasson. A hivatal létrehozásával ugyanakkor a transzeurópai közlekedési hálózat megvalósítása is optimalizálható, mivel megkönnyíti a transzeurópai közlekedési hálózatra vonatkozó kérdésekben szakképzett személyzet felvételét.
            
         
               (7)
            
            
               Az ügynökség létrehozásának növelnie kell a transzeurópai közlekedési hálózat területét érintő közösségi cselekvés végrehajtásának rugalmasságát. A hivatal éves munkatervének többek között lehetővé kell tennie, hogy a hivatal hozzájáruljon a transzeurópai közlekedési hálózat végrehajtásában a Bizottság által eltervezett és meghatározott éves prioritások megvalósításához. A hivatalnak ugyanakkor biztosítania kell a finanszírozások más közösségi eszközökkel való összehangolásának javítását.
            
         
               (8)
            
            
               A hivatal által elért eredményekre alapuló irányításnak – a szükséges ellenőrzési és koordinációs eljárások és csatornák létrehozásával – lehetővé kell tennie a Bizottság szervezeti egységei számára a transzeurópai közlekedési hálózat végrehajtási módozatainak egyszerűsítését. A Bizottság szervezeti egységei hasznosíthatják a hivatal szakmai munkáját oly módon, hogy ezekkel párhuzamosan megfelelő módon kidolgozzák azon feladatokat, amelyek politikai jellegű megfontolást feltételeznek.
            
         
               (9)
            
            
               A hivatal és a Bizottság szervezeti egységei közti együttműködésnek és a hivatal külön feladatai ellátásának lehetővé kell tennie a közösségi cselekvés ismertségi fokának növelését a transzeurópai közlekedési hálózat területén.
            
         
               (10)
            
            
               Az e határozatban előírt intézkedések összhangban vannak a Végrehajtó Hivatalok Bizottsága véleményével,
            
         A KÖVETKEZŐKÉPPEN HATÁROZOTT:
   1. cikk
   A hivatal létrehozása
   (1)   A transzeurópai közlekedési hálózat területét érintő közösségi cselekvés irányítására végrehajtó hivatal (a továbbiakban: hivatal) létesül, amelynek alapszabályzatára az 58/2003/EK rendelet irányadó.
   (2)   A hivatal elnevezése: „A Transzeurópai Közlekedési Hálózat Végrehajtó Hivatala”.
   2. cikk
   Székhely
   A hivatal székhelye Brüsszel.
   3. cikk
   Időtartam
   A hivatal a 2006. november 1-jétől2008. december 31-ig terjedő időtartamra jön létre.
   4. cikk
   Célkitűzés és feladatok
   (1)   A hivatalt a 2236/95/EK tanácsi rendelet (2) alapján megbízzák a transzeurópai közlekedési hálózat területét érintő közösségi cselekvések keretében közösségi pénzügyi támogatás nyújtásával összefüggő feladatok elvégzésével, az ütemterv meghatározása, a prioritások megállapítása, a terv értékelése, finanszírozási határozatok elfogadása és a jogszabályok betartásának felügyelete kivételével. A következő feladatok hárulnak nevezetesen a hivatalra:
   
               (a)
            
            
               a transzeurópai közlekedési hálózat költségvetéséből a közös érdekű projektek javára nyújtott pénzügyi támogatás előkészítési, finanszírozási és nyomon követési szakaszának, valamint az e célból szükséges ellenőrzések irányítása, a Bizottság felhatalmazása alapján a megfelelő határozatok meghozatalával;
            
         
               (b)
            
            
               más közösségi eszközökkel való összehangolás, biztosítva a strukturális alapok, a Kohéziós Alap valamint az Európai Beruházási Bank által egyaránt finanszírozott kiemelt fontosságú projektek teljes lefutásuk alatti finanszírozásai közötti koordináció javítását;
            
         
               (c)
            
            
               technikai segítségnyújtás a projektek kezdeményezői számára a projektek pénzügyi tervezéséhez és a közös értékelési módszerek kifejlesztéséhez;
            
         
               (d)
            
            
               költségvetési bevételek és kiadások végrehajtására irányuló jogi aktusok elfogadása és a Bizottság felhatalmazása alapján minden, a transzeurópai közlekedési hálózatok területét érintő közösségi cselekvések irányításához szükséges, a 2236/95/EK tanácsi rendelet (3) által előírt – különösen a szerződések és a támogatások odaítéléséhez kapcsolódó – művelet végrehajtása.
            
         
               (e)
            
            
               a transzeurópai hálózat végrehajtásához szükséges információk összegyűjtése, elemzése és továbbítása a Bizottság számára.
            
         
               (f)
            
            
               a Bizottság által kért bárminemű műszaki és ügyintézési támogatás.
            
         (2)   Az (1) bekezdés b) pontjában előírt feladatok elvégzése nem befolyásolja a strukturális alapok vagy a Kohéziós Alap közreműködésével társfinanszírozott működési programokat irányító hatóságok felelősségét a transzeurópai közlekedési hálózathoz tartozó projektek kiválasztását és végrehajtását illetően, sem a tagállamok pénzügyi felelősségét e programok megosztott irányítása keretében.
   (3)   Az (1) bekezdésben említett feladatok mellett a Bizottság, a Végrehajtó Hivatalok Bizottsága véleményének kikérése után, az 58/2003/EK rendelet (2) cikke értelmében megbízhatja a hivatalt más közösségi programok és cselekvések keretében hasonló jellegű feladatok elvégzésével, azzal a feltétellel, hogy e közösségi programoknak vagy cselekvéseknek a transzeurópai közlekedési hálózat területén kell történniük.
   (4)   A Bizottság általi felhatalmazásról szóló határozat állapítja meg a hivatal összes feladatának részeleteit, és amint új feladatokkal bízzák meg a hivatalt, e határozat módosításra kerül. A határozatot tájékoztatásul megküldik a Végrehajtó Hivatalok Bizottságának.
   5. cikk
   Szervezeti felépítés
   (1)   A hivatal a Bizottság által kijelölt igazgatótanács és igazgató irányítása alatt áll.
   (2)   Az igazgatótanács tagjait a 3. cikk szerinti időtartamra nevezik ki.
   (3)   A hivatal igazgatójának kinevezése a 3. cikk szerinti időtartamra szól.
   6. cikk
   Támogatás
   A hivatal az Európai Közösségek általános költségvetésében szereplő és a transzeurópai közlekedési hálózat területét érintő közösségi cselekvésekre, illetve adott esetben egyéb, a 4. cikk (3) bekezdésének alkalmazásában olyan közösségi programokra vagy cselekvésekre előirányozott pénzügyi forrásból származó támogatásban részesül, amelyek végrehajtása a hivatal megbízását képezik.
   7. cikk
   Ellenőrzés és jelentéstétel
   A hivatal a Bizottság ellenőrzése alatt áll, és a rábízott programok végrehajtásáról rendszeresen jelentést kell tennie a felhatalmazó határozat által meghatározott módozatok és gyakoriság szerint.
   8. cikk
   A működési költségvetés végrehajtása
   A hivatal költégvetésének végrehajtása a 1653/2004/EK bizottsági rendelet (4) rendelkezései szerint történik.
   
      Kelt Brüsszelben, 2006. október 26-án.
      
         
            a Bizottság részéről
         
         Jacques BARROT
         
         
            alelnök
         
      
   
   
      (1)  HL L 11., 2003.1.16., 1. o.
   
   
      (2)  HL L 228., 1995.9.23., 1. o.
   
   
      (3)  HL L 228., 1995.9.23., 1. o.
   
   
      (4)  HL L 297., 2004.09.22, 6. o.